Gemeenskap op plundertog ná meisie in bendeskietery sterf | Maroela Media
Alvineesha Brookes (12) het omstreeks 20:30 in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy het 'n skietwond in die kop opgedoen, het kol. Priscilla Naidu, woordvoerder van die polisie, gesê.
"Die ontstoke gemeenskap het dadelik na die huis van 'n vermeende bendelid se huis in Bardienstraat opgeruk. Die persoon was nie by die huis nie en hulle het twee ander persone aangerand wat wel by die huis was," het Naidu gesê. "Hulle is met klippe bestook en met skerp voorwerpe gesteek."
Tavern Moss (25) van Arcadia is in die straat in gesleep en hy is doodgeslaan. Die ander persoon, 'n 16-jarige tiener, is in 'n kritieke toestand. Die huis is ook geplunder.
"Die skare het daarna na 'n ander huis in Bardienstraat beweeg, ook waar 'n vermeende bendelid woon. "Die huis is met 'n petrolbom en klippe bestook. Vensters en 'n motor in die erf is beskadig. Die brand is dadelik geblus."
Terwyl die polisie in die gebied die situasie wou beheer, is 'n polisievoertuig beskadig. "Waarskuwingskote is gevuur om die gemeenskap te verhoed om hul plundertog voort te sit."
Naidu het gesê die polisie ondersoek sake van moord (die 12-jarige meisie), moord en poging tot moord (Bardienstraat), opsetlike saakbeskadiging (albei huise en die voertuig in Bardienstraat) en opsetlike saakbeskadiging (die polisievoertuig). Niemand is nog in hegtenis geneem nie.
"Die polisie waarsku die gemeenskap dat daar geen regverdiging is vir vigilante nie. Mens kan nie misdaad oplos deur misdaad te pleeg nie."
Wanneer die regstelsel en die gereg die mense faal, dan word die reg in eie hande geneem! Die krimineel word mos ten alle koste beskerm in hierdie land. Dit is lankal tyd dat iets aan die bendelede gedoen word, want hulle is mos onaantasbaar en doen net wat hulle wil.
Waarom sou dit ń "plundertog" genoem word? Wat is geplunder? In die berig word verwys na moord, poging tot moord en opsetlike saakbeskadiging, maar niks van plundering nie. Dit klink eerder soos ń vergeldingstog.
Ons vertrou die SAPD monitor die bendegeweld om soortgelyke vergeldingstogte toekomstig te verhoed …
Ek wil net weet, hoekom loop ñ 12 jarige daai tyd van die aand in die straat? Waar was haar ouers? Ek vra maar net.
Simpatie aan die familie en naasbestaandes.
Vra net, 20:30 is nou regtig nie middernagtelik wanneer ń mens nou nie sal verwag dat ń 12 jarige meisie alleen sal en moet rondlooop nie. Dit kon enige iemand gewees het, sy was nou maar net op die verkeerde tyd op verkeerde plek gewees. Ons smag almal na bietjie vryheid om veilig rond te beweeg soos in die dae van ouds.